DA Den Europæiske Unions Tidende CE 84/315

(2004/C 84 E/0363)

SKRIFTLIG FORESPØRGSEL E-0140/04

af Ilda Figueiredo (GUE/NGL) til Kommissionen

(26. januar 2004)

Om: Adgang til medierne for de ultraperifere regioner Azorerne og Madeira

Som bekendt kan der i henhold til EF-traktatens artikel 299, stk. 2, vedtages særlige foranstaltninger til fordel for regionerne i den yderste periferi. De autonome regioner Azorerne og Madeira har imidlertid fortsat problemer med hensyn til adgang til medierne, navlig de nationale tv-kanaler (SIC, TVI og Canal A2).

Madeira og Azorerne er ikke sikret gratis adgang til de landsdækkende tv-programmer (kanaler), som i øjeblikket kun det portugisiske fastland har direkte adgang til, idet alle disse programmer ikke sendes ukodet. Det er derfor ikke muligt at se kanalerne A2, SIC og TVI på Madeira og Azorerne.

I disse ultraperifere regioner har man således ikke adgang til de landsdækkende tv-kanaler på samme vilkår som landets øvrige befolkning. Det er kun ved køb af en pakke tv-betalingskanaler (TV Cabo), at disse ultraperifere regioner kan få adgang til tv-udsendelser, som den øvrige del af Portugal er sikret gratis adgang til, og det til en højere pris, end hvad der betales på fastlandet for andre kanaler med betinget adgang.

Det påhviler ganske vist den portugisiske regering at sikre disse ultraperifere regioner samme adgang som det portugisiske fastland, men i betragtning af EU-traktatens artikel 299, stk. 2, vil det være nærliggende, at der navnlig ydes EF-støtte til udgifterne for at sikre disse regioner samme gratis adgang til de portugisiske tv-kanaler.

Hvilke støtteforanstaltninger kan der træffes for at fjerne denne forskelsbehandling af Azorerne og Madeira med hensyn til adgang til de landsdækkende medier og sikre, at de ikke skal betale mere til TV Cabo for andre kanaler med betinget adgang end det portugisiske fastland?

Svar afgivet på Kommissionens vegne af Michel Barnier

(11. marts 2004)

Distributionen af de portugisiske fjernsynskanaler varetages af en teledistributionsvirksomhed, som kanalerne betaler for denne service.

RTP (Radiotelevisão Portuguesa) betaler dette organ for udsendelse af signalet for sin første kanal til hele landet. Dermed opfyldes en af de public service-forpligtelser, som den portugisiske stat mener at have i forhold til hele befolkningen. RTP har imidlertid ikke samme forpligtelse med hensyn til A2-kanalen og adgang på fastlandet til de regionale kanaler (RTP på Madeira og RTP på Azorerne).

TV Cabo, som det ærede medlem nævner, er en privat virksomhed, der har indgået aftaler med en række nationale og udenlandske kanaler om distribution af disse overalt i landet. Mod betaling kan man ikke blot få adgang til de nævnte portugisiske kanaler, men også til udenlandske kanaler, enten via kabel eller med parabolantenner og individuelt udstyr til satellitmodtagelse.

Det er korrekt, at der er geografiske forskelle for så vidt angår omkostninger og adgang til kanaler i de mest isolerede regioner, og disse forskelle er på grund af afstandene endnu større i regionerne i den yderste periferi. Forskellene gælder ikke kun adgangen til de kommercielle portugisiske fjernsynskanaler, men også forskellige former for import og eksport af produkter, råvarer, udstyr og tjenesteydelser samt personers bevægelighed.

Kommissionen mener imidlertid, at dette spørgsmål henhører under de nationale og regionale portugisiske myndigheders kompetence, og at artikel 299, stk. 2, i EF-traktaten ikke ændrer denne kompetencefordeling. Hvis de portugisiske myndigheder ønsker at yde støtte til forbedring af adgangen til fjernsynskanalerne, skal den imidlertid være i overensstemmelse med EF-traktatens artikel 87 og 88.

Hvad angår infrastrukturer, der kan finansieres af strukturfondene, afhænger afgørelserne af de prioriteter, der er opstillet i fællesskab af de nationale og regionale myndigheder og Kommissionen, og de omfatter ikke mål vedrørende distribution af tv-kanaler. Strukturfondsmidlerne kan således ikke bruges på alle områder, hvor der konstateres at være mangler.

Ifølge de seneste oplysninger, som Kommissionen råder over, undersøger den portugisiske regering i øjeblikket muligheden af, at de private kanaler TVI og SIC sender med åbent signal til Azorerne og Madeira. En aftale med disse kanaler kunne imødekomme de ønsker, som det ærede medlem giver udtryk for.